b'\n_START_ARTICLE_\nSnus\n_START_PARAGRAPH_\nSnus je skandinavski izraz za vrsto tobaka, namenjenega oralni uporabi, ki ga predelujejo na \xc5\xa0vedskem in Norve\xc5\xa1kem. Pri nas se mu v \xc5\xbeargonu re\xc4\x8de fuge.\n_START_SECTION_\nOblike\n_START_PARAGRAPH_\nSnus je na voljo v dveh oblikah. Prvotno so ga prodajali v \xc5\xa1katlicah v raztreseni obliki, kasneje pa so zaradi la\xc5\xbeje uporabe za\xc4\x8deli tobak pakirati v priro\xc4\x8dne vre\xc4\x8dke. Snus se namre\xc4\x8d u\xc5\xbeiva tako, da se ga natla\xc4\x8di pod zgornjo ustnico, od koder nikotin preide preko sluznice v kri. Danes je snus pakiran v plasti\xc4\x8dne \xc5\xa1katlice razli\xc4\x8dnih velikosti. Raztreseni snus (L\xc3\xb6ssnus) je najve\xc4\x8dkrat pakiran v \xc5\xa1katlice po 50 g, tako imenovani Portionssnus (pakiran v vre\xc4\x8dke) pa v \xc5\xa1katlice, v katerih je 24 vre\xc4\x8dk po 1 gram.\n_START_SECTION_\nSestavine in predelava\n_START_PARAGRAPH_\nSnus je sestavljen iz mletega tobaka, vode, soli in oja\xc4\x8devalcev arome. V preteklosti so uporabljali doma\xc4\x8di tobak, ki je bil su\xc5\xa1en na soncu, danes pa se za predelavo uporablja prete\xc5\xbeno ameri\xc5\xa1ki tobak, ki ima ve\xc4\x8djo vsebnost nikotina. Tudi sicer je v snusu ve\xc4\x8d nikotina kot v cigaretih._NEWLINE_Med ljudmi je \xc5\xa1e vedno prisotno prepri\xc4\x8danje, da je snusu dodano drobljeno steklo, ki rani dlesni, da bi nikotin la\xc5\xbeje pre\xc5\xa1el v kri, kar seveda ne dr\xc5\xbei. Za mikroskopske zarezice poskrbi sol, ki na principu ozmoze poskrbi tudi za vsrkanje vode in nikotina v telo.\n_START_SECTION_\nProdaja in zdravstvene dileme\n_START_PARAGRAPH_\nSnus je v dr\xc5\xbeavah EU od leta 1992 prepovedan, izjema je le \xc5\xa0vedska, ki se je prepovedi prodaje uprla in dosegla izklju\xc4\x8ditev iz zakona._NEWLINE_Pojavlja se dilema ali je snus res kancerogen. Nikjer namre\xc4\x8d ni dokazano, da uporaba tovrstnih toba\xc4\x8dnih izdelkov povzro\xc4\x8da raka. Zagovorniki snusa, nasprotno trdijo, da je na \xc5\xa0vedskem zaradi uporabe snusa veliko manj\xc5\xa1e \xc5\xa1tevilo obolelih za rakom na plju\xc4\x8dih. \xc5\xa0e vedno pa velja splo\xc5\xa1no prepri\xc4\x8danje, da snus povzro\xc4\x8da raka na ustni sluznici in grlu._NEWLINE_Snus je zaradi dejstva, da ne vpliva na dihala, vsebuje pa nikotin, ki deluje po\xc5\xbeivljajo\xc4\x8de, izjemno priljubljen pri \xc5\xa1portnikih.'